એ કહે છે, મારા દિલ ઉપર કોઈ પણની ભાવના કે વિચારોનો એટલો પ્રભાવ નથી પડવા દીધો કે હું તૂટી પડું. મારી અંદર રહેલી પોઝિટિવિટીની તાકાતને મેં જાળવી રાખી છે. કેટકેટલીય વાર તમામ લોકોના નકારાત્મક પ્રતિભાવ અને વિચારો મારી તાકાત સામે વિકરાળ ચહેરો લઈને ખડાં થઈ જાય છે. ઘણી વખત મન બળવો પોકારવાનું પણ વિચારી બેસે છે, પરંતુ હું પણ મારી ટિપિકલ વિચારસરણીમાંથી બહાર નથી આવી શકતી કે પતિથી જુદાં પડીને કંઈ મળવાનું નથી. આર્થિક રીતે પગભર છું, દીકરીઓનું અને મારું જીવન આરામથી જીવી શકાય એટલું કમાઈ શકું છું. એ લોકોની નકારાત્મક્તાને દૂર ઠેલી શકું છું પણ સામા થવાનું પગલું ભરી નથી શકતી. કોઈ વખત એવું લાગે છે કે જિંદગીમાં ફરિયાદો સિવાય કંઈ નથી. આ લાગણીને પણ મારા માથે હાવી નથી થવા દેતી. એટલે જ કદાચ દરરોજ મારી જાત સાથે મહિલાદિનની ઉજવણી કરું છું.